CELEX: 32016R2135
Language: da
Date: 2016-11-23 00:00:00
Title: Europa-Parlamentets og Rådets forordning (EU) 2016/2135 af 23. november 2016 om ændring af forordning (EU) nr. 1303/2013 for så vidt angår visse bestemmelser om finansiel forvaltning for visse medlemsstater, som er i eller trues af alvorlige vanskeligheder med hensyn til deres finansielle stabilitet

13.12.2016   
            
            
               DA
            
            
               Den Europæiske Unions Tidende
            
            
               L 338/34
            
         EUROPA-PARLAMENTETS OG RÅDETS FORORDNING (EU) 2016/2135
   af 23. november 2016
   om ændring af forordning (EU) nr. 1303/2013 for så vidt angår visse bestemmelser om finansiel forvaltning for visse medlemsstater, som er i eller trues af alvorlige vanskeligheder med hensyn til deres finansielle stabilitet
   EUROPA-PARLAMENTET OG RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 177,
   under henvisning til forslag fra Europa-Kommissionen,
   efter fremsendelse af udkast til lovgivningsmæssig retsakt til de nationale parlamenter,
   under henvisning til udtalelse fra Det Europæiske Økonomiske og Sociale Udvalg (1),
   efter høring af Regionsudvalget,
   efter den almindelige lovgivningsprocedure (2), og
   ud fra følgende betragtninger:
   
               (1)
            
            
               I artikel 24, stk. 3, i Europa-Parlamentets og Rådets forordning (EU) nr. 1303/2013 (3) er det fastsat, at Kommissionen skal undersøge den forhøjelse af mellemliggende betalinger fra de europæiske struktur- og investeringsfonde med et beløb svarende til ti procentpoint over den eksisterende medfinansieringssats for hver prioritet eller foranstaltning for medlemsstater, der efter den 21. december 2013 har været omfattet af et tilpasningsprogram, og som indtil den 30. juni 2016 har anmodet om at gøre brug af denne forhøjelse, og at Kommissionen skal forelægge Europa-Parlamentet og Rådet en rapport med sin vurdering og om nødvendigt et lovgivningsmæssigt forslag inden den 30. juni 2016. Kommissionen forelagde Europa-Parlamentet og Rådet denne rapport den 27. juni 2016.
            
         
               (2)
            
            
               Fem medlemsstater var berettigede til en forhøjet betaling, jf. artikel 24 i forordning (EU) nr. 1303/2013, nemlig Rumænien, Irland, Portugal, Cypern og Grækenland. Rumænien, Irland, Portugal og Cypern fuldførte deres respektive økonomiske tilpasningsprogrammer. Kun Grækenland er stadig omfattet af et tilpasningsprogram og modtager dertil knyttet finansiel bistand frem til tredje kvartal af 2018. Eftersom Grækenland stadig står over for alvorlige vanskeligheder med hensyn til finansiel stabilitet, bør anvendelsesperioden for forhøjelse af betalinger til medlemsstater med midlertidige budgetproblemer forlænges.
            
         
               (3)
            
            
               Muligheden for at modtage forhøjede betalinger bør dog ophøre den 30. juni i året efter det kalenderår, hvor medlemsstaten ophører med at modtage finansiel støtte under et tilpasningsprogram.
            
         
               (4)
            
            
               Artikel 120, stk. 3, i forordning (EU) nr. 1303/2013 kræver, at Kommissionen foretager en revision med henblik på at vurdere begrundelsen for at opretholde en maksimal medfinansieringssats på 85 % for hver prioritetsakse for alle operationelle programmer støttet af Den Europæiske Fond for Regionaludvikling (EFRU) og Den Europæiske Socialfond (ESF) i Cypern efter den 30. juni 2017 og om nødvendigt fremsætte lovgivningsmæssige forslag inden den 30. juni 2016.
            
         
               (5)
            
            
               Cypern udgik af sit tilpasningsprogram i marts 2016. Imidlertid er den økonomiske situation på Cypern stadig vanskelig, hvilket giver sig udslag i en lav vækstrate, faldende investeringer, høj arbejdsløshed og en belastet finanssektor. For at aflaste byrden på landets statsfinanser og fremskynde de hårdt tiltrængte investeringer bør medfinansieringssatsen på 85 % for alle operationelle programmer støttet af EFRU og ESF i Cypern derfor forlænges til det operationelle programs afslutning.
            
         
               (6)
            
            
               For at sikre øjeblikkelig anvendelse af de i denne forordning fastsatte foranstaltninger bør denne forordning træde i kraft dagen efter offentliggørelsen i Den Europæiske Unions Tidende —
            
         VEDTAGET DENNE FORORDNING:
   Artikel 1
   I forordning (EU) nr. 1303/2013 foretages følgende ændringer:
   
               1)
            
            
               Artikel 24 affattes således:
               »Artikel 24
               Forhøjelse af betalinger til en medlemsstat med midlertidige budgetproblemer
               1.   Efter anmodning fra en medlemsstat kan mellemliggende betalinger og betalinger af den endelige saldo forhøjes med 10 procentpoint over den medfinansieringssats, der gælder for hver prioritet for EFRU, ESF og Samhørighedsfonden eller for hver foranstaltning for ELFUL og EHFF.
               Hvis en medlemsstat opfylder én af følgende betingelser efter den 21. december 2013, skal den forhøjede sats, som højst kan udgøre 100 %, finde anvendelse på dens betalingsansøgninger for perioden indtil den 30. juni 2016:
               
                           a)
                        
                        
                           hvis den pågældende medlemsstat modtager et lån fra Unionen i henhold til forordning (EU) nr. 407/2010
                        
                     
                           b)
                        
                        
                           hvis den pågældende medlemsstat modtager mellemfristet finansiel støtte i henhold til forordning (EF) nr. 332/2002, betinget af gennemførelse af et makroøkonomisk tilpasningsprogram
                        
                     
                           c)
                        
                        
                           hvis medlemsstaten får stillet finansiel støtte til rådighed, betinget af gennemførelse af et makroøkonomisk tilpasningsprogram i henhold til forordning (EU) nr. 472/2013.
                        
                     Hvis en medlemsstat efter den 30. juni 2016 opfylder én af de betingelser, der er fastsat i andet afsnit, finder den forhøjede sats anvendelse på medlemsstatens betalingsansøgninger for perioden frem til den 30. juni i året efter det kalenderår, hvor den dertil knyttede finansielle bistand ophører.
               Dette stykke finder ikke anvendelse på programmer under ETS-forordningen.
               2.   Uanset stk. 1 må EU-støtten i form af de mellemliggende betalinger og betalinger af den endelige saldo dog ikke være højere end:
               
                           a)
                        
                        
                           de offentlige udgifter eller
                        
                     
                           b)
                        
                        
                           den maksimale støtte fra ESI-fondene for hver prioritet for EFRU, ESF og Samhørighedsfonden eller for hver foranstaltning for ELFUL og EHFF som fastsat i Kommissionens afgørelse om godkendelse af programmet,
                        
                     afhængig af hvad der er lavest.«
            
         
               2)
            
            
               Artikel 120, stk. 3, andet afsnit, affattes således:
               »For perioden fra den 1. januar 2014 frem til det operationelle programs afslutning må medfinansieringssatsen for hver prioritetsakse i alle operationelle programmer i Cypern ikke overstige 85 %.«
            
         Artikel 2
   Denne forordning træder i kraft dagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Strasbourg, den 23. november 2016.
      
         
            På Europa-Parlamentets vegne
         
         M. SCHULZ
         
            Formand
         
      
      
         
            På Rådets vegne
         
         I. KORČOK
         
            Formand
         
      
   
   
      (1)  Udtalelse af 21.9.2016 (endnu ikke offentliggjort i EUT).
   
      (2)  Europa-Parlamentets holdning af 25.10.2016 (endnu ikke offentliggjort i EUT) og Rådets afgørelse af 14.11.2016.
   
      (3)  Europa-Parlamentets og Rådets forordning (EU) nr. 1303/2013 af 17. december 2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond og om ophævelse af Rådets forordning (EF) nr. 1083/2006 (EUT L 347 af 20.12.2013, s. 320).